Henrik Svane (RV), 1999-11-25:
Dansk Folkepartis ønske om en udlændingekommission er en dårlig idé.
Ikke fordi spørgsmålet om flygtninge ikke skal diskuteres; det skal det, og det bliver det jo hele tiden, ikke mindst i dag, men det er en dårlig idé, fordi de fleste punkter allerede kan besvares, og det, der ikke kan læses ud af statistikker, er der ingen rigtige eller endegyldige svar på.
Der er mange forskellige scenarier, som man kan forestille sig, og det er jo dem, vi debatterer hele tiden.
Jeg vil godt give nogle enkelte eksempler på, hvorfor kommissionen er overflødig.
Hvorfor skal der nedsættes en kommission til at belyse allerede kendte forhold?
I den sammenhæng er der også udgivet forskellige rapporter om udlændinges medvirken til kriminalitet.
At de så viser noget, Dansk Folkeparti ikke kan lide, er en anden sag, for de viser overordnet, at udlændinge som oftest ikke er mere kriminelle end danskere, når der inddrages forhold som sociale og økonomiske faktorer.
Dansk Folkeparti vil også gerne vide, om befolkningen ønsker flere flygtninge til Danmark.
Befolkningen spørges med jævne mellemrum ved folketingsvalg, hvilken politik de ønsker der skal føres.
Heldigvis har der altid været flertal for at føre en anstændig politik, og det bliver der forhåbentlig også fremover.
Derfor skal der selvfølgelig også bydes velkommen til flygtninge i Danmark, uanset hvad Dansk Folkeparti ønsker sig. Dansk Folkeparti
spørger også, om det er rimeligt at hjælpe folk i nød, når de har råd til at flygte.
Mener Dansk Folkeparti, at når man blot er rig, så gør det ikke så meget, at man bliver slået ihjel?
Selv om der er tusinder og atter tusinder af mennesker, der rundtomkring på kloden er i livsfare og ikke har mulighed for at flygte, legitimerer det vel ikke, at vi ikke skal hjælpe dem, der har råd.
Et eksempel er de mange burundiske flygtninge i Danmark, der er veluddannede.
De er ikke flygtet af bekvemmelighed.
Aldrig har de levet for så lidt, som de gør i Danmark.
Skulle man have sendt dem tilbage, blot fordi de havde råd til at flygte, når adskillige af deres kolleger har mistet livet, og flere af dem flygtede med kuglerne susende om ørerne?
Derudover er det generelt således, hvad der måske er ukendt for Dansk Folkeparti, at det faktisk oftest er folk med penge og indflydelse, der først står for skud rent bogstaveligt, når der er politisk kaos, kupforsøg og lignende i de flygtningeproducerende lande.
Endelig spørger Dansk Folkeparti, om udviklingen er løbet fra den måde at hjælpe på, som vi gør i dag?
Ja, det kan man sige, især hvis det er Dansk Folkepartis måde at hjælpe på.
Men det er det heldigvis ikke.
Den ene procent, der gives i ulandsbistand, er for lidt til at ændre verden, men indtil forholdene bliver bedre og Dansk Folkeparti får skaffet bedre betingelser for bl.a. ulandenes erhvervsliv, især landbrugets afsætningsmuligheder, er den måde, vi hjælper på i dag, nok den mindst ringe, der er mulig under de nuværende forhold.
Derudover vil jeg gerne kommentere Dansk Folkepartis holdning til andre religioner og kulturer generelt.
Jeg forstår ikke, at Dansk Folkeparti er bekymret for den danske kultur, kultur forstået bredt og ikke i snæver, nationalistisk forstand.
Det er min opfattelse, at vi har mange gode værdier, som jeg ønsker også skal blive en del af mine børns og børnebørns værdier.
Men det tror jeg også at de bliver, fordi værdierne er gode.
Jeg er heller ikke i tvivl
Dansk Folkeparti tror måske ikke, at de positive elementer i den danske kultur er langtidsholdbare.
Jeg tror, at de holdninger, der værd at bevare, holder til evig tid.
Selvfølgelig er der problemer på kort sigt, bl.a. fordi Dansk Folkeparti og andre partier lever af at fremme fordommene og forstærker problemerne i stedet for at hjælpe med at tackle dem.
Men på længere sigt er jeg overbevist om, at danskere og såkaldte udlændinge kommer til at leve helt fint sammen.
Derfor skulle det eneste formål med en kommission være at sylte Dansk Folkeparti i de par år eller tre i den periode, hvor en sådan kommission skulle arbejde.
Det ville sikkert også have en god effekt på en række af de problemer, som Dansk Folkeparti ønsker kortlagt, fordi der så ikke smides mere brænde på bålet.